
Személyi feltételek Martfű egészségügyi ellátásában:
Martfűn az egészségügyi alapellátást három felnőtt háziorvosi, kettő házi gyermekorvosi valamint két fogorvosi praxis biztosítja. Jelenleg a két gyermekorvosi praxisból az egyik betöltetlen, évek óta helyettesítéssel kerül ellátásra. A működő praxisok a lakosság alapellátását teljes mértékben biztosítják. Martfű lakossága sajnos évek óta csökkenő tendenciát mutat, így a meglévő praxisok a lakosság igényét ki tudják szolgálni. A helyettesítés a gyermeklakosság ellátásában nem okozott problémát, hiszen a régebben ebben a praxisban dolgozó gyermekorvos és ápolónő látja el a betegeket.
A háziorvosok és a fogorvosok vállalkozási formában dolgoznak, működésük az Országos Egészségbiztosítási Pénztárral kötött szerződés alapján történik, területi ellátási kötelezettséggel. A területi ellátási kötelezettség azt jelenti, hogy a háziorvosok, gyermekorvosok, fogorvosok a praxishoz szabott területen élő lakosságot, kötelesek ellátni. 
A vállalkozások számára a finanszírozást az OEP biztosítja melynek függvénye a praxisban leadott társadalom-biztosítási kártyák száma. A biztosítási kártyák után járó úgynevezett kártyapénz közel 10 éve változatlan, ebből következik, hogy az infláció miatt egyre csökken az eszközökre és a bérekre fordítható összeg.
Orvosaink és a mellettük dolgozó asszisztencia több évtizede látja el Martfű egészségügyi szolgáltatását, ami az orvos-beteg kapcsolat kialakításában nagyon hatékony, kevés település mondhatja el, hogy az egészségügyi ellátás szempontjából ilyen stabilitással rendelkezik.

Az alapellátáshoz tartozik a védőnői szolgálat. Jelenleg három védőnői körzete van Martfűnek, melyből kettő betöltött, egy körzet szintén helyettesítéssel kerül ellátásra. A védőnők közalkalmazottként dolgoznak.

Martfű Önkormányzata rendelkezik foglalkozás egészségügyi szolgáltatással is, mely elsősorban az önkormányzati intézmények dolgozóinak foglalkozás egészségügyi alapellátását biztosítja, valamint szerződött vállalkozásokét.

Martfűi lakosok nagy megelégedettségére 2005 óta működik a laboratórium, mely lehetőséget teremtett, ahhoz, hogy ne kelljen Szolnokra beutazni vérvételre. Ma már heti három alkalommal van erre alkalom. A vérminta a levételtől számítva 2 órán belül a Hetényi Géza Kórház laboratóriumában van elemzés céljából. A vérminták szállítását a TESZ biztosítja. A rendszer jól működik, nagy segítséget jelent betegnek és kezelőorvosnak egyaránt. A vérvétel a gyermekorvos ápolónője végzi, akinek ez irányban is van szakképesítése, így külön személy nem került alkalmazásra. 
A két fogorvos a fogászati alapellátást és a gyermekfogászati szűrést szintén az OEP által kötött finanszírozási szerződés alapján végzi, területi ellátási kötelezettséggel. Mindkét fogorvosunk Szolnokról jár Martfűre dolgozni.

Az egészségügyben dolgozók rendszeresen vesznek részt továbbképzéseken. Az orvosoknak szakvizsgánként, kötelezően előírt továbbképzési kreditpontokat kell teljesíteni. Az egészségügyi dolgozók működési engedélye öt évre szól, melynek egyik feltétele az előírt kreditpontok megszerzése. Az orvosoknak 2010-ben újult meg a működési engedélye, ami azt jelenti, hogy az elmúlt ciklusban valamennyien teljesítették a továbbképzési előírásokat.
Az asszisztenciának ebben az évben kerül megújításra a működési engedélye. A továbbképzések évente több napot, vagy hetet vesznek igénybe, melynek többsége munkaidőn túl illetve hétvégén történik. A továbbképzésekkel kapcsolatos költségeket tanfolyami, utazási, szállásdíj és az esetleges helyettesítési költségeket szintén az orvosok vállalják magukra. 
A felnőtt lakosság egészségügyi alapellátását végző háziorvosok az országos átlagnak megfelelő kártyaszámmal rendelkeznek. A gyermekeket ellátó helyettesített praxisban a kártyaszám jelentős csökkenést mutat, de a gyermekek biztonságos ellátása érdekében (szabadság, továbbképzés, betegség, stb.) a két körzet megtartása indokolt. Jelenleg a finanszírozás szempontjából a kártyaszámnak nincs alsó határa, viszont egy új praxis kialakításához, ha erre ismét szükség lenne, minimum 600 kártya kell.
Orvosaink:

	I.sz. háziorvosi körzet:
	Dr. Magyarósi László háziorvostan szakorvos Martfűn dolgozik 1991-óta.



	II.sz. háziorvosi körzet:
	Dr. Solt Magdolna háziorvostan és üzemorvostan szakorvos, Martfűn dolgozik 1976-óta.



	III.sz.háziorvosi körzet:
	Dr. Despotov Svetozar háziorvostan és üzemorvostan szakorvos, Martfűn dolgozik 1987-óta, 1993-tól háziorvos.



	I. sz. gyermekorvosi körzet:
	Dr. Bezsilla Erzsébet csecsemő és gyermekgyógyász szakorvos, Martfűn dolgozik 1994 óta.



	II. sz. gyermekorvosi körzet:
	Dr. Kozma Katalin csecsemő és gyermekgyógyász szakorvos, Martfűn dolgozik 1999 óta (2005 óta helyettesítő orvosként).



	I.sz. fogorvosi körzet:
	Dr. Szolga Ferenc fog és szájbetegségek szakorvosa, Martfűn dolgozik 1977 óta.



	II. sz. fogorvosi körzet:
	Dr. Olasin György fog és szájbetegségek szakorvosa, Martfűn dolgozik 1989 óta.


Tárgyi feltételek az egészségügyi ellátásban:

Martfűn az Egészségügyi Központot 1996 őszén adták át, majd bő fél év múlva került kialakításra a gyermekorvosi rendelők, illetve a csecsemő-tanácsadó valamint a védőnők által használt helyiségek. A közközponti épületben van mindhárom háziorvosi rendelő, az ügyelet, a fogorvosi rendelők valamint a fizikoterápia, a foglalkozás-egészségügyi szolgálat és a magánorvosok szakrendelői. Az egykor felújított épületek mára sok kívánni valót hagynak maguk után. Az épületek régiek, a felújítás során a nyílászárók cseréjére nem került sor. Mindkét épület szigetelése rendkívül rossz, fűtésük gazdaságtalan, nem felelnek meg a mai kor energiatakarékos követelményeinek. Az épületek fűtésének korszerűsítése indokolttá vált. A felújítás óta nagyobb karbantartás sem történt a tisztasági meszelésen kívül, így az épületek állaga folyamatosan romlik. A központi épületben az emeleten több kihasználatlan helyiség is van melynek hasznosításával folyamatosan próbálkozunk, a földszint időnként túlzsúfolt. A hasznosításnak részben gátat szab, az a rendelet mely előírja az egészségügyi intézményben az akadálymentesítést a mozgásukban korlátozott emberek számára. Az intézménybe az átalakítás idején nem terveztek liftet. Az elmúlt időszakban a mentőállomás betelepítésével egyidejűleg az önkormányzat pályázott az épület felújítására, de a pályázat nem nyert elfogadást. Jelenleg ismét tervezett az épület átalakítása, fűtésének korszerűsítése, nyílászárók cseréje, illetve az akadálymentesítés megoldása is.
Az egészségügy működtetése önkormányzati feladat. A működési költségekhez testületi határozat alapján a vállalkozó háziorvosok, gyermekorvosok és fogorvosok hozzájárulnak Az Országos Egészségbiztosítási Pénztár fix összeget biztosít a praxisok működéséhez, mely évek óta nem követi a költségek emelkedését, ezt a kártyapénzből kell kiegészíteni, mely a bérekre fordítható költséget csökkenti. Jelenleg a háziorvosok, gyermekorvosok, fogorvosok és a foglalkozás-egészségügyi szolgálat az ANTSZ által meghatározott minimumfeltételek alapján működhet, a minimumfeltételek biztosításáért, karbantartásáért, pótlásáért a vállalkozások a felelősek. Az OEP 2007-től megvonta a vállalkozások számára biztosított fejlesztésre fordítható támogatást, így eszközfejlesztésre, nagyobb beruházásra sehol sem került sor. A minimumfeltételek ellenőrzése folyamatos az ANTSZ által. Minden orvos arra törekszik, hogy a minimum feltételen felül bővítse, illetve újítsa eszközparkját, részben diagnosztikai, illetve a terápiát elősegítő berendezésekkel, részben szükségessé vált a számítástechnikai felszerelés megújítása is. Az Országos Egészségbiztosítási Pénztár az orvosok feladatává tette az on-line jogviszony ellenőrzést, melynek során a folyamatos internet használat szükségessé vált.  Ez év elejétől valamennyi jelentés az OEP felé interneten történik, így a számítástechnikai rendszernek biztonságosnak kell lenni illetve az orvosok által használt szoftvereknek a legkorszerűbb követelményeknek kell megfelelniük. A telefon és internet használat szintén a vállalkozások költsége. A működési engedélyek valamennyi praxisnál véglegesek, vagyis a praxisok minden személyi és tárgyi feltételnek eleget tesznek. 

A felnőtt háziorvosi rendelők forgalma:

	  
	2007
	2008
	2009
	2010

	Rendelésen megjelentek:
	35601
	36799
	37253
	37349

	Lakáson történt ellátás:
	1840
	1704
	1943
	2010

	Szakrendelésre irányítottak:
	5193
	5866
	5562
	5270

	Laborvizsgálatra küldöttek:
	3266
	3430
	3540
	3590

	Gyógyintézetbe utalások száma:
	108
	115
	96
	92

	Ápolónői látogatások száma:
	1310
	1350
	1290
	1377


A rendelők forgalma átlagban 50-55 fő naponta, mely természetesen télen illetve járványidőszakban akár a kétszeresére is nőhet. A rendelők forgalmát némileg csökkentette a vizitdíj bevezetése, majd annak megszűnése után a lehetőség, hogy a folyamatosan szedett gyógyszerek kiírására három hónapot engedélyez az érvényben lévő rendelet. Ez a betegforgalom mintegy 20 %-os visszaesését jelentette az előző időszakhoz képes. Csökkentette a betegforgalmat az a tény is, hogy a szakrendelésekről hozott javaslatok többnyire egy évre szólnak, illetve módosultak a beteg beutalási szabályok is. A betegforgalom csökkenése lehetőséget teremt az orvos-beteg találkozások elmélyítésére, orvosaink még jobban odafigyelhessenek betegeik problémáira. Fontos feladat a sürgős illetve akut betegellátáson túl a prevenció, szűrővizsgálatok kezdeményezése, és elvégzése, valamint a meglévő betegségek gondozása. Fontos feladat továbbá, hogy orvosaink a gyógyszeres kezelés mellet felhívják a betegek figyelmét a helyes életmódra, táplálkozásra, és ez irányú tanácsokkal is ellássák betegeiket. Az erre irányuló munka azonban időigényes, nagy betegforgalom mellett korlátozott a lehetőség.

SZAKORVOSI BETEGELLÁTÁS

Jelenleg szakorvosi betegellátás csak magánrendelés formájában működik, ez alól kivételt képez a reumatológiai szakrendelés, mely ingyenes a MÁV Kórházzal kötött együttműködés alapján. Az önkormányzat többször is próbálkozott kapacitásbővítésre az Országos Egészségbiztosítási Pénztárnál, melyben szakorvosi óraszámot kért a betegek helyben történő szakellátásához. A pályázatok elutasítást kaptak, és a jelenlegi egyre növekvő orvoshiány miatt erre remény sincsen.

NŐGYÓGYÁSZAT

Az Egészségügyi Központban három nőgyógyászati magánrendelés van ANTSZ engedéllyel, átlagos betegforgalmuk viszonylag magas, havonta 30-40 beteg. A nők jelentős része kényelmi szempontból a citológiai szűrővizsgálatokat is magánrendelésen végeztetik el, ennek elvégzésére ingyenesen Szolnokon van lehetőség. Az elmúlt 2-3 évben Martfűn működő társadalmi szervezetek alapítványi pénzből lehetőséget teremtettek ingyenes szűrővizsgálatra, korlátozott számú részvétellel. A martfűn élő nők számára meg kell teremteni helyben az ingyenes rákszűrés lehetőségét, mivel a rosszindulatú nőgyógyászati betegségek száma szaporodik.

SZEMÉSZET

Szemészeti magánrendelés kéthetente 3 órában történik, 2010-ben orvos váltással. Jelenleg a Szolnoki MÁV Kórházban szakrendelést tartó doktornő jár ki Martfűre, felszerelése korszerű, igényes, megfelel a mai kor követelményeinek. A szemorvossal együtt optikus is rendelkezésre áll. A szemészeti rendelés szerepe megnőtt, mivel a vállalkozások számára előírás a szemészeti szak-vizsgálat, azoknál a dolgozóknál, ahol 4 óránál többet dolgoznak számítógép előtt.

BŐRGYÓGYÁSZAT

Hetente 1 alkalommal rendel 1 órát betegforgalom 2-3 fő alkalmanként. Várható egy újabb rendelés indulása, mivel szándékát jelezte egy szakvizsgával rendelkező doktornő, aki a Hetényi Géza Kórház bőrgyógyászatán dolgozik.

SEBÉSZET

Heti egy alkalommal rendel, kisebb sebészeti beavatkozásokat is elvégez magával hozott steril tálca felhasználásával. Átlagos betegszám 3-4 beteg hetente.

ULTRAHANG

Időszakos nem naphoz kötött szakrendelés. A szakorvos hordozható ultrahang készüléket hoz magával. Igen népszerű, átlagosan havonta egy alkalommal van lehetőség a szakrendelés igénybevételére bejelentkezés alapján. A szervezésben segítséget nyújt a Rákbetegek Országos Szövetségének Jóreménység Klubja, így a vizsgálat díja is az átlagosnál jóval kevesebb. 

KARDIOLÓGIA

Újonnan induló szakrendelés, a Hetény Géza Kórház kardiológiai osztályán dolgozó szakorvos jár ki, kéthetente rendel 4 órát. Munkáját asszisztens segíti. Felszerelése korszerű, szívultrahang el-végzésére is van lehetőség. Munkája során, jelentősen alacsonyabb áron, szűrővizsgálati jelleggel lehetőség adódott szív-érrendszeri állapotfelmérésre is, melynek folytatása kívánatos lenne.

REUMATOLÓGIA

Hatodik éve meg lévő, ingyenes szakrendelés, mely előjegyzés alapján működik a MÁV Kórházzal kötött megállapodás alapján heti 2 órában. Cserkeszőlőben praktizáló reumatológus szakorvos látja el ezt a feladatot, fizikoterápiás asszisztens segíti munkáját, aki folyamatosan végzi a reumatológus által elrendelt fizikoterápiás kezeléseket is. Ez a szakrendelés azért is nagyon fontos, mert a háziorvosoktól megvonták a fizikoterápiás kezelések felírását, illetve a csontritkulás diagnózisának felállításához szükséges – DEXA-vizsgálatra történő beutalást. A szakrendelésen megjelent betegek száma 14-15 fő, az előjegyzési idő gyakran két hét sajnos egyre nő. 

FIZIKOTERÁPIA

Az Egészségügyi Központban kezdettől fogva működik a fizikoterápiás kezelő, melyet 2004-ig önkormányzat tartott fenn, azóta pedig a MÁV Kórház kihelyezett egységeként látja el feladatát, a szakasszisztens is a MÁV Kórház dolgozója. Az önkormányzat az ellátáshoz ingyenesen biztosítja a rendelőt, illetve rendelő fenntartásához szükséges rezsi költséget, a jobb betegellátás érdekében. Ezzel a lépéssel mindenki jól járt, a martfűi embereknek továbbra is rendelkezésre áll a városban ez a gyógykezelési lehetőség, a szolgálat pedig csak részben terheli a martfűi önkormányzat kiadásait. Martfűről sokan igénybe veszik a balneoterápiával egybekötött kezeléseket is jelenleg Cserkeszőlőben, várhatóan mielőbb sor kerülhet erre a helyi gyógyfürdőben is, amennyiben kialakításra kerül a terápiás részleg. 

Fizikoterápiás kezelések száma:

	2007
	2008
	2009
	2010

	14635
	16949
	21742
	26761


A számokból látszik, hogy a kezeléseket egyre többen veszik igénybe, ennek oka, hogy jelentősen megnőtt a mozgásszervi megbetegedések száma. A város lakossága sajnos öregszik, az ezzel együtt járó megbetegedések egyik leggyakoribb tényezője a reumatikus és ortopédiai betegségek megszaporodása. 
A kezelési számok növekedésének másik oka, hogy a MÁV Kórház a környező településekből is Martfűre irányítja a betegeket. A szakasszisztens jelenleg 6 órában látja el feladatát, mely a megnövekedett beteglétszámra már nem elég, a kezelések gyakran csúsznak, előfordul, hogy a beteg nem a megfelelő időben kapja meg a kezeléseket, ezért szükségessé vált az óraszám bővítése. Az ANTSZ a kért óraszámbővítést elutasította.

LABORATÓRIUM

Martűn az Egészségügyi Központban hetedik éve működik a laboratórium, melynek során az itt élő embereknek nem kell vérvétel céljából Szolnokra utazni. A helyben zárt rendszerrel levett vér és vizeletmintákat a Hetényi Géza Kórházzal kötött szerződés alapján a kórház laboratóriumában elemzik ki. Az eredmények a következő vérvételi napon kerülnek vissza a háziorvosokhoz, de ha a laboratórium durva eltérést tapasztal, telefonon keresztül értesíti a háziorvost, ahogy erre már többször volt példa. A vérvétel jelenleg heti 3 alkalommal történik, ilyenkor orvosonként 5 beteg vérvételére van lehetőség, erre a háziorvosok és gyermekorvosok adnak beutalót és időpontot. A labor működésének teljes rezsi és bérköltségét az önkormányzat viseli, a vizsgálati anyagok szállítását a TESZ végzi, a mintavételt követő két órán belül. A vizsgálati anyagokhoz szükséges csöveket, tűket igény szerint a kórház biztosítja. A rendszer nagyon jól működik, a munkakapcsolat úgy a vérvételt végző asszisztenssel, mint a TESZ dolgozóival kiváló. A háziorvosok könnyebben végezhetik el a lakosság rizikószűrését, melynek fontos eleme a laboratóriumi vizsgálat.

Laboratóriumi vizsgálaton megjelentek száma:

	2007
	2008
	2009
	2010

	2300 vérvétel/hó

(191 fő/hó)
	2652 vérvétel/hó

(221 fő/hó)
	2789 vérvétel/hó

(232 fő/hó)
	2762vérvétel (230/fő/hó)


A felsorolt, nem ingyenes szakrendelések, a fizetőképes kereslet csökkenése miatt a martfűi lakosság számára csak részlegesen elérhetőek. A lakosság jelentős része a Hetényi Géza Kórház és a MÁV Kórház szakrendeléseit veszi igénybe. Az új beutalási rend alapján Martfű a MÁV Kórházhoz tartozik hivatalosan, így, ha valaki sürgősséggel kerül kórházba, akut ellátást a Hetényi Kórház Sürgősségi Osztályán kap, majd legtöbbször átkerül a MÁV Kórházba, ez főleg a belgyógyászati betegekre vonatkozik. Természetesen vannak olyan szakterületek, melyek csak a megyei kórházban vannak, elsősorban fekvőbeteg ellátás szempontjából. 
A legtöbb szakrendelés csak előjegyzéssel vehető igénybe. A várólisták egyre hosszabbak sokszor több hónap, főleg olyan fontos, diagnosztikai szempontból lényeges vizsgálatoknál, mint hasi ultrahang, vagy CT, MR vizsgálatok. A hosszas várakozási idő ronthatja a betegek gyógyulási esélyét. A volumenkorlát bevezetése miatt halasztódnak a nem sürgős műtétek, elsősorban az ortopédiai jellegű beavatkozások, de egy-egy hasi vagy szemészeti műtétre is sokszor hónapokat kell várni. Több diagnosztikai vizsgálatra a háziorvos be sem utalhatja betegét, ilyen a CT, MR vagy a már említett DEXA vizsgálat is. Jelentősen megnöveli a szakrendelések forgalmát, hogy számos gyógyszer csak javaslatra írható fel, illetve így kedvezményesebben jut hozzá a beteg. 
Nehézséget jelent továbbá, hogy az érvényben lévő betegszállító rendszer meglehetősen nehézkesen működik, sokszor nem tudják a beteget beszállítani a megrendelt időpontban túlterheltség miatt, vagy a beteg nem tud hazajutni a kórházból. A mentő csak sürgős betegellátás céljából vehető igénybe. Martfű ebből a szempontból szerencsés, hogy a településen mentőállomás működik.

GYERMEK EGÉSZSÉGÜGYI ELLÁTÁS
Személyi feltételek:

Az I. sz. Gyermekorvosi körzet ellátását Dr. Bezsilla Erzsébet végzi 1994. 12. 01-től, 1996. 06. 01-től vállalkozási formában. 

1999. óta két gyermekorvosi körzet működik.

A II. sz. Gyermekorvosi körzet ellátását Dr. Kozma Katalin végzi, 2005. 02. 01-ig főállásban közalkalmazottként, majd 2005. febr. 1-óta helyettesítőként vállalkozási formában (Dr. Kozma Katalin 2005. 02. 01-óta a kengyeli gyermekkörzet főállású gyermekorvosa). 

A körzet jelenleg helyettesítés keretében betöltött orvosi állására eddig pályázó nem jelentkezett. 

Bejelentkezett 0-18 évesek 

I. Körzet: 748 (2010. dec. 31.)

II. Körzet: 461 (2010. nov. 30.)

(1999-ben a 0-14. éves gyermeklétszám 1401 volt.)

Az orvosok munkáját szakképzett ápolónők segítik
1998-ban felújított épületben találhatók a gyermekorvosi rendelők és a védőnői szolgálat. A rendelők és a várók utolsó tisztasági festése 2009-ben történt.

Problémát jelent: a nyílászárók állapota, a falak és a mennyezet vizesedése, a külső vakolat mállása. A költségkímélő és hatékony üzemelés érdekében fontos lenne a fűtés korszerűsítése. 

A rendelők tárgyi felszereltsége az előírt szakmai minimum feltételeknek megfelelő.

Az Országos Egészségbiztosítási Pénztár egyre több olyan feladatot ad (pl. 2007-től on-line jogviszony ellenőrzés), melyhez számítástechnikai fejlesztés volt szükséges. 2008-ban Martfű Város Önkormányzata és Dr. Bezsilla Erzsébet közösen megvásárolták a hálózatban használt gyermekorvosi szoftver fejlettebb verzióját. Ennek előfeltétele volt a számítógépek fejlesztése is. 

A gyermekorvosok mobil-internet kapcsolatot használnak.

2011. januártól a különböző jelentések (táppénzes-, betegforgalmi-jelentés stb.) is elektronikus úton adhatók le.

A gyermekorvosi tevékenység összetevői:

Újszülött látogatás

Csecsemő-tanácsadás 

Szomatikus, motoros és mentális fejlődés követése

Rendellenességek kiszűrése – szakvizsgálatra irányítás

Kötelező védőoltások megadása: 2, 3, 4, 15, 18 hónapos és 6 éves korban.

Nem kötelező védőoltások megadása: 

Meningococcus C baktérium elleni védőoltás: 2001. óta az önkormányzat támogatásával. Szinte 100 %-ban igénylik a szülők. Az ÁNTSZ jelezte, hogy a H1N1 influenza vírus elterjedése érzékennyé teheti a csecsemőket is a meningococcus okozta megbetegedésre, ezért 2009-től két oltási séma között választhatnak a szülők (3, 5 hó és 2 éves kori 3 oltás vagy 1 éves korban 1 védőoltás). Az oltás védőhatása 3 ill. 5 év. Gondolkodnunk kell a serdülők emlékeztető oltásának lehetőségeiről.

Pneumococcus baktérium elleni védőoltás: 2007-től választható- állami támogatással. Közel 100%-ban igénylik a szülők.

Rotavírus-, bárányhimlő-, kullancs-encephalitis elleni védőoltások 

Korhoz kötött szűrővizsgálatok végzése 6 éves korig

Tanácsadás a helyes csecsemőtáplálásról és ápolásról.

Iskolaorvosi munka az általános iskolában és az óvodában: 2005-től orvosként Dr. Bezsilla Erzsébet végzi.
           -szűrővizsgálat az index osztályokban 

           -minden évfolyamon testnevelés-besoroláshoz vizsgálat

           - iskolai kampány védőoltások a 6. és 7. osztályosoknál

           - 2009-2010. tanévben H1N1-kampány oltás 

Sport versenyek előtt orvosi vizsgálat

A fenti tevékenységeket a gyermekorvosok a védőnőkkel együttműködve végzik.

Bölcsőde orvosi munka: dr. Kozma Katalin végzi.

Rendelés: keretében történik az akut betegek ellátása és a krónikus betegek gondozása. Nem kötelező védőoltások beadására is lehetőség van (Influenza, H1N1, HPV elleni védőoltás).

Akut megbetegedések leggyakrabban alsó-, felső légúti és emésztőrendszeri fertőző betegségek formájában jelentkeznek. 

Az akut megbetegedéseknél cél a korai diagnózis, a megfelelő és hatékony kezelés.

Gondozás során cél a progresszió megelőzése és a rehabilitáció.

Gondozásba főként krónikus légúti betegségek: allergiás nátha, visszatérő gégehurut, asztma; idegrendszeri betegségek: gyermekkori epilepszia; bőrbetegségek: gyermekkori ekzema; mozgásszervi betegségek: gerincferdülés, hanyagtartás, lúdtalp; és gyermekkori elhízás, szemészeti elváltozás miatt kerülnek betegeink.

A 2009-ben 13 évet betöltött martfűi lányok önkormányzati támogatással kaphatták meg a HPV védőoltást.

Betegforgalom:

	2007
	2008
	2009
	2010

	11 533
	11 226
	10 810
	10 776


VÉDŐNŐI SZOLGÁLAT

A tanácsadó személyi feltételei:

Városunkba három védőnői körzet működik. 2006-tól egy védőnői állás betöltetlen. Ennek oka a nagyfokú védőnő hiány. Mindkét védőnő a jogszabálynak megfelelő végzettséggel rendelkezik, egy fő családgondozó védőnői diplomával is. Egy védőnő gyed-en van, az Ő körzetét Kengyelről átjáró helyettes látja el. 2011. július 1-től ismét munkába áll.

A várandós tanácsadást Szolnokról kijáró MSZSZ (mozgó szakorvosi szolgálat) látja el heti egy alkalommal.

A csecsemő- kisded-kisgyermek tanácsadás szintén heti egy alkalommal van, melyet a házi gyermekorvosok látnak el.

A tanácsadó tárgyi felszereltsége:

Szép környezetben a mai viszonyoknak megfelelően korszerűen felszerelt, tágas, minden igényt maximálisan kielégítő.

Az elmúlt beszámolási időszakban folyamatosan történtek az új eszközök beszerzése, gondolunk a vérnyomásmérő cseréjére, személyi mérlegvásárlásra,a fénymásoló beszerzésre, a számítógép korszerűsítésére.

2009-ben a tisztasági meszelés megtörtént, a színek kellemes varázsát megtapasztalhattuk. 

Gondozási mutatók:
	
	2007
	2008
	2009
	2010

	Gondozott családok száma
	290
	296
	304
	273

	Nyilvántartott várandósok sz.
	86
	76
	72
	57

	Veszélyeztetettek 
	6
	6
	1
	1

	         ebből eü. ok
	5
	2
	1
	1

	         környezeti
	1
	4
	-
	-

	Védőnői látogatás
	381
	359
	339
	246

	Élve születések száma
	50
	51
	39
	39

	Halvaszületések száma
	-
	-
	1
	-

	Koraszülések száma
	3
	4
	3
	-

	Nyilvántartott csecsemők sz.
	48
	47
	43
	31

	Veszélyeztetettek
	1
	1
	1
	1

	       ebből eü. ok
	-
	1
	1
	1

	           környezeti
	1
	-
	-
	-

	Védőnői látogatás
	833
	857
	706
	612

	Tanácsadáson a megjelentek sz.
	458
	427
	350
	356

	Önálló védőnői tanácsadáson a megj.
	5
	13
	55
	142

	1-3 é nyilvántartottak száma
	89
	93
	94
	92

	Veszélyeztetettek
	1
	-
	-
	1

	       ebből eü. ok
	-
	-
	-
	-

	       környezeti 
	1
	-
	-
	1

	Tanácsadáson a megjelentek sz.
	244
	301
	245
	206

	Önálló védőnői tanácsadáson a megj.
	4
	8
	46
	88

	Védőnői látogatás
	267
	368
	372
	211

	3-6 é nyilvántartottak száma
	156
	147
	138
	138

	Veszélyeztetettek
	2
	3
	3
	-

	       ebből eü. ok
	1
	2
	1
	-

	       környezeti
	1
	1
	1
	-

	       eü. + környezeti
	-
	-
	1
	-

	Tanácsadáson a megjelentek sz.
	89
	82
	124
	153

	Önálló védőnői tanácsadáson a megj. 
	-
	1
	49
	142

	Védőnői látogatás
	297
	302
	287
	221


A táblázatban szereplő adatokból két figyelemreméltó adat tükröződik.

Az egyik a látogatások számának csökkenése, mely a védőnő hiányra hívja fel a figyelmet, hiszen a munka más területein is történtek plusz feladatok bevezetésre.

Ilyen az önálló védőnői tanácsadás, melynek tartását 2009-től vezették be. A számok jól mutatják, hogy a részvétel nagymértékben megnőtt.

Az élve születések számának csökkenése 2009-re került a mélypontra, sajnos ez az év sem tűnik kedvezőnek.

ISKOLA EGÉSZSÉGGYI ELLÁTÁS:

Városunkba egy általános iskola és egy középiskola működik. Az általános iskolát két védőnő látja el, külön az alsó tagozatot és külön a felsőt.

Az iskolát ellátó orvos: Dr. Bezsilla Erzsébet gyermekorvos

A középiskolát két védőnő látja el, de a 2009/2010, és a 2010/2011-s tanévben csak egy.

Az iskolát ellátó orvosok: Dr. Solt Magdolna, és Dr. Despotov Svetozár. 

Az intézményekben évenként egyszer vannak az orvosi szűrővizsgálatok, melyeket a védőnői alapszűrések előznek meg. Az általunk kiszűrt tanulókat küldjük saját háziorvosukhoz, vagy közvetlen szakvizsgálatra.

Az általános iskolában a szakvizsgálaton való részvétel még jó, nagyobb a szolgálattal való együttműködés, de középiskolába már nem. Ez adódik abból, hogy a környező településekről, sok helyről jönnek a tanulók, kapcsolattartásra nincs lehetőség, a szülői értesítőink gyakran el sem jutnak a szülőkhöz, vagy negatívan jeleznek vissza a szülők.

A tisztasági vizsgálatok és a tetvességi vizsgálat részét képezi munkánknak. Sajnos a tetvesség jelen van minden évben, változó intenzitással. A szülők a saját felelősségüket nehezen érzik, és értik meg (általános iskola), mindenkit hibáztatnak. Középiskolában is előfordul, talán kevesebbszer. Ebben az intézményben megfigyelhető, hogy a személyi hygiene szempontjából pozitív elmozdulás történt. Igényesebbek a fiúk, lányok egyaránt.

Igyekszünk minden rendezvényen aktív munkával részt venni, amire felkérnek bennünket, pl. az egészségnapok, egészségnevelési hónap programjai.

Fontosnak tartunk néhány szűrővizsgálati eredményt kiemelni, mely az egészségi állapotukat jelzi, és a későbbi betegségek kialakulásánál ezek meghatározók lesznek, és nagyban meghatározzák munkavégzésük lehetőségét.

Évről-évre kiemelt helyen vannak a mozgásszervi elváltozások: tartási rendellenesség, a lúdtalp, a scoliózis, az elhízás, a látás csökkenés.

A magas vérnyomás megjelenik, középiskolába minimális növekedést mutat. Az allergia és az asthma ami jelentős, de növekedést nem mutat. A hallás csökkenés általános iskolába mutat növekedést.

Középiskolába bevezetésre került a 2009/2010-s tanévtől a 16 éves záró vizsgálat, mely plusz feladatot és még több adminisztrációs terhet jelent.

 Az egészségnevelés, az egészségmegőrzésre való nevelés fontos védőnői feladat. Erre a védőnői alapszűréseken, egy-egy tisztasági vizsgálat alkalmával, leggyakrabban személyes tanácsadás keretében van lehetőségünk. 
Az óvodai szűrővizsgálatok melyeket az intézményekben végeztünk el, 2009-től megszűntek, a folyamatos területi munkához rendelték, és az ovikba már az alapszűrések sem végezhetők.

Igyekszünk képzéseken részt venni, elsősorban ingyeneseken. A működésünknek is feltétele, hogy az ötéves ciklusok alatt a száz kredit pontot összegyűjtsük. Minden hónapban szakmai munkaértekezletek vannak Szolnokon a Kistérségi Intézetnél.

Együttműködünk a Családsegítő és Gyermekjóléti Szolgálattal, és jelzőrendszer minden tagjával jó a kapcsolatunk.

A védőnői munkában az elmúlt években nagy változások történtek. A védőnői szolgálat mellérendelt a házi gyermekorvosi, illetve a felnőtt háziorvosi szolgálathoz.

A védőnők egyre nagyobb teret kapnak az önálló munkában, ami óriási felelősség is. Az önálló tanácsadások, az önálló státusz vizsgálatok, továbbküldés csak eltérő észlelés esetén javasolt.

Gondozási tervek alapján kell a különböző életkoroknak megfelelően a munkánkat végezni, látogatások, státuszvizsgálatok, oltások és a kapcsolódó dokumentációk. A 16 éves záró vizsgálat is megnövelte a vizsgálatok számát, az ezzel kapcsolatos adminisztrációt is. 

Mindent maximálisan le kell adminisztrálni, és még a szülők felé történő átadásokról is.

A születésszámot önmagába figyelembe venni nem lehet egy-egy körzet létjogosultságánál, meg kell nézni, hogy milyen feladatok vannak még hozzárendelve.

Városunkba szükség van a három védőnői körzet működésére. Sem a gondozott létszám, sem a MEP finanszírozás nem indokolja a szűkítést. A körzetcsökkentéssel a finanszírozást is csökkentik, sőt még degressziós szorzó is terhelni fogja a megmaradt körzeteket.

A MEP figyelmeztet, ha finanszírozási problémák vannak, mert annyira lecsökkent a gondozottak létszáma. A visszaadott körzet pedig hosszú időre meghatározza a szolgálat munkáját, mert később új körzet kialakítására nem igen fognak engedélyt kiadni.

Csökkent a látogatási szám, az egészségmegőrzésre több időt kellene fordítani, önálló kezdeményezések is lehetnének. Az hogy ezek másként alakulnak nem az egyes ember hiányossága, vagy, mert nem végzi el a munkáját, hanem a leterheltség az oka.

A gondozottaknak is fontos lenne, ha egyforma gondozásba lenne részük, mert a helyettesített körzetben élőknek nem ugyan olyan az esélyük az ellátásra, ugyanakkor valamelyest a nem helyettesített körzet érdekei is sérülnek.

A gondozás szempontjából az lenne jó, ha minél hamarabb három dolgozó védőnője lenne a városnak. Magas szintű munkát csak megfelelő számú védőnővel lehet elvárni és ellátni. Az elért eredményeinket csak így tudjuk megtartani.

FOGORVOSI ELLÁTÁS
Az egészségügyi Központban két OEP által finanszírozott fogorvosi praxis működik, a fogorvosok szintén több évtizede Martfűn dolgoznak. A rendelők felszereltsége szintén megfelel a minimum feltételeknek. Az egészségház átadásakor az egyik fogorvosi rendelőbe az önkormányzat új fogászati kezelőegységet vásárolt, a másik rendelő fogászati egysége bár felújításra került, az elkövetkező években indokolt annak cseréje. A rendelők végleges ANTSZ működési engedéllyel rendelkeznek. Mindkét fogorvos vállalkozási formában, területi ellátási kötelezettséggel látja el a város fogászati alapellátását.

A fogászati szolgáltatások jelentős részét az egészségbiztosítás csak részben finanszírozza, mely azt jelenti, hogy a betegeknek a foghúzáson és tömésen kívül a szolgáltatásért fizetni kell. Szakorvosaink megállapítása szerint a lakosság fogászati státusza az egyre dráguló fogászati díjak miatt romló tendenciát mutat. Fontos, hogy a szervezett keretek között történő iskolai fogászaton mindenki megjelenjen, hiszen így időben sor kerülhet a szükséges fogászati ellátásra. A későbbi szűrővizsgálatokon, állatfelmérésen sajnos a felnőtt lakosság csak egy része jelenik meg, és csak akkor megy ellátásra, ha már fáj a foga, így sokszor a fogeltávolítás a megoldás. A lakosság jelentős része a drágább fogászati kezelések helyett a foghúzás mellett dönt. Fontos lenne e területen is a lakosság megfelelő egészségügyi felvilágosítása, az időben történő ellátás, igaz, ennek anyagi vonzata is van. A rendelők forgalma igaz nem mutat csökkenést, de sajnos az emberek egyre kevesebbet tudnak áldozni fogpótlásra Az is elszomorító, hogy az iskolafogászaton kiszűrt gyerekeket is ritkábban hozzák vissza a szülők, pedig 18 év alatt minden ingyenes-kivéve a fogszabályozást-és mégis nagytöbbségben már akkor jönnek, ha már nagy a baj, komoly fájdalommal, gyulladással.
A társadalombiztosítás által finanszírozott ingyenes kezelések 18 év felett: fogeltávolítás, fogmegtartó kezelések, száj, nyelv ínybetegségek kezelése, javaslat a fogkő eltávolítására.

Megjelentek száma:

	
	2007
	2008
	2009
	2010

	Foghúzás:
	447
	731
	803
	756

	Fogtömés:
	2240
	2160
	2111
	2421

	Gyökérkezelés:
	606
	571
	546
	553

	Egyéb ellátás:
	1197
	476
	661
	277

	Éves betegforgalom:
	4490
	3938
	4121
	4007


FOGLALKOZÁS – EGÉSZSÉGÜGY

A munkaviszonyban álló dolgozók foglalkozás-egészségügyi vizsgálatát Martfűn több szolgálat is végzi. Idesorolandó Martfű Város Foglalkozás Egészségügyi Szolgálata, a Tisza Park Kft, a Bunge Foglalkozás Egészségügyi Szolgálata, a Szveti Medic és a Solt Medic Kft tevékenysége. Feladatuk elsősorban a dolgozók munkaalkalmasságának elbírálása, mely előzetes, időszakos és soron kívüli vizsgálatokból áll, valamint az egészséges munkahelyek felügyelete, tanácsadás a feltételek megteremtéséhez. Az üzemorvosok részt vállalnak a munkahelyek kockázatbecslésében is. Az egészséges emberek vizsgálata gyakorlatilag egy szűrővizsgálatot is jelent. Szerencsés egybeesés, hogy sokszor a dolgozók üzemorvosa, a háziorvosa is. Az üzemorvosok és háziorvosok között hatékony konzultációra van lehetőség, probléma esetén. Számos esetben csak a munka alkalmassági vizsgálatok derítettek fény már meglévő, de panaszt nem okozó betegségekre.

Szigorítást jelent, hogy az egészségügyi alap terhére nem vehetők igénybe az üzemorvosi beutalások, így az üzemorvos laborba sem tudja utalni a dolgozókat, csak térítés ellenében. A jó kollegiális viszonynak köszönhetően, ha az alkalmassági vizsgálatok során gond merül fel a dolgozó egészségügyi állapotával kapcsolatban, ez a háziorvosi szolgálat felé rögtön továbbításra kerül. Sajnálatos tény, hogy ez a rendszeres orvosi vizsgálat csak a foglalkoztatott lakosságra terjed ki. 

SÜRGŐSSÉGI BETEGELLÁTÁS

Martfűn az ügyeleti betegellátást az ENERGENCY SERVICE Kft biztosítja. A martfűi lakosság kifejezett kívánsága volt, hogy a Tiszaföldvári központtal működő ügyelet Martfűn is kapjon telephelyet. Martfűn ismét van ügyelet 2009 márciusa óta, elsősorban sürgős esetben, telefonos hívásra kimenő ügyeleti ellátásról van szó. Ellátási területe Martfű, Kengyel, és gyakran Rákócziújfalu, ha Szolnokról nem tud az ügyeletes autó időben kijönni. A koordináció Tiszaföldváron működik. Szakmai téren az ügyeleti ellátással kapcsolatban panasz nem volt. Sajnos az emberek többsége még mindég nincs tisztában a sürgős betegellátás fogalmával. Az ellátandó terület nagysága miatt alkalmanként előfordul, hogy a várakozási idő hosszú, melyhez hozzájárul az indokolatlan hívások száma is. Az ellátásban közreműködő cég új gépkocsit vásárolt 2006-ban valamint folyamatosan fejleszti műszereit, a jobb, hatékonyabb ellátás érdekében-EKG, életmentő felszerelés, defibrillátor, stb. 

Az ügyeletet ellátó szervezet az elmúlt évi tevékenységéről a melléklet szerinti beszámolót adta.
A lakosság egészségügyi állapota:
A martfűn élők egészségi állapotát felmérni nehéz feladat, némi tájékoztatást ad a gondozottak száma. Az egészségi állapot meghatározásában a WHO adatai alapján az egészségügyi ellátás csak 20%-ban játszik szerepet. Egészségünket befolyásoló tényezők a genetikai, biológiai tényezők, a környezeti hatások, az életmód, táplálkozási szokásaink, a mozgás, és nem utolsó sorban a társadalmi tényezők. Jelenleg a háziorvosi rendelők forgalmi adatai alapján az alábbi adatok tükrözik a lakosság megbetegedéseit.

Nyilvántartott gondozottak száma a felnőtt háziorvosi praxisokban: 

	Magas vérnyomás
	1335

	Koszorúér betegség, szívinfarktus
	432

	Asztma
	63

	Krónikus légúti megbetegedés
	158

	Cukorbetegség
	482

	Egyéb anyagcsere betegség
	106

	Emésztőszervi betegség
	469

	Daganatos betegség
	145

	Mozgásszervi betegség
	643

	Idegrendszeri betegség
	115

	Pszichiátriai betegség
	283

	Csontritkulás
	280

	Allergia
	356


A gondozott betegek több helyen is szerepelhetnek, ha több betegséggel állnak gondozás alatt. A háziorvosok legfontosabb feladata a betegségek korai felismerése, illetve megelőzése, valamint a betegek gondozása. Jelenleg a felnőtt háziorvosi rendelők forgalmának 75%-át az idült betegek ellátása, gondozása teszi ki, kivéve járványos időszakban. A rendelők forgalmát némileg csökkenti, hogy egyre több gyógyszer kapható recept nélkül, illetve a folyamatosan szedett gyógyszerek maximum három hónapra felírhatók.

A gondozási mutatók megfelelnek az országos átlagnak, kirívó eltérés nem tapasztalható. A lakosság átlagéletkora folyamatosan nő, ennek oka a lecsökkent gyermekszülések száma, valamint a fiatalok elvándorlása, a lakosság számának folyamatos csökkenése. A betegségek számának növekedését okozza az a tény is, hogy a korszerűbb diagnosztikai eszközökkel hatékonyabbá vált a betegségek diagnosztizálása. Elősegíti még a betegségek feltárását, hogy szűrővizsgálatok is állnak a lakosság szolgálatára, bár ezek szervezése anyagi okok miatt egyre nehezebb. Cukorbetegség, vérzsír-koleszterinszint mérés, allergiaszűrés, zöldhályog-szűrés, nőgyógyászati rákszűrésen vehettek részt a martfűi lakosok. 

A szűrővizsgálatok szervezésében és lebonyolításában társadalmi szervezetek, a Jóreménység Klub, valamint több gyógyszergyár is besegített. Munkájukért ezúton is köszönet jár, hiszen több esetben derült fény friss megbetegedésre. A szűrések szervezését még hatékonyabbá kellene tenni, több szűrővizsgálati lehetőséget kell teremteni a városban, szakorvosok bevonásával. 

Valószínű a gyógyszerfelírási rendeletek szigorítása miatt az ingyenes szűrővizsgálatok ritkulni fognak. Három gondozási kört emelnék ki, ahol a betegek száma folyamatosan növekszik. 

A cukorbetegség lassan népbetegségnek számít, számuk folyamatosan nő, sajnálatos, hogy ezen belül a fiatal korban kialakuló cukorbetegek száma is szaporodik. Oka a genetikai háttéren túl a mindennapi stressz, a helytelen táplálkozás és a mozgásszegény életmód, elhízás. A mozgásszervi betegségek száma is folyamatosan nő, melyhez szintén hozzájárul a helytelen életmód, illetve sok esetben a munkakörülmények is hozzájárulnak a mozgásszervi betegségek kialakulásához. Martfűn szaporodott a daganatos betegségek száma, ez valamennyi daganatos elváltozásra igaz, kiemelkedő mértékben egy daganatos elváltozás nem következett be, mely utalna a környezetkárosító hatására. Oka inkább a lakosság öregedésében kereshető. A szív-érrendszeri betegségek ellátásában jelentős előrelépést jelent a Hetényi Géza Kórház felújított kardiológiai részlege, ahol korszerű diagnosztikai eljárásokra is sor kerülhet. Lényegesen lecsökkentette a kardiológiai halálozást az osztályon kialakított szív-katéteres beavatkozás. Szívinfarktus, vagy annak gyanúja esetén, Martfűről szerencsés esetben 1/2 órán belül a beteg a műtőasztalon van, és megtörténik a beavatkozás, mely életet ment. A korszerű diagnosztika, és a megfelelő gondozás következtében a friss szívinfarktusos esetek száma lényegesen lecsökkent. A mozgásszervi betegségek központja a MÁV kórház, ahol jelentős ágyszámot kapott a mozgásszervi rehabilitációs, reumatológiai és ortopédiai részleg. Sajnos a várólisták miatt egyre többet kell a rászorult betegeknek várniuk az osztályos befekvésre, hogy rehabilitációs kezelésben részesüljenek.     



Tisztelt Képviselő-testület!

Ennyiben kívánunk tájékoztatást adni városunk egészségügyi helyzetéről.

Kérjük a beszámoló megtárgyalását és elfogadását.

Martfű, 2011. április 18.

Készítette: Dr. Solt Magdolna

